А Н О Т А Ц И Я
към проект на Постановление на Министерския съвет за изменение и допълнение на Устройствения правилник на Изпълнителна агенция „Главна инспекция по труда“



С проекта на Постановление се предлага оптимизиране на числеността на персонала в Изпълнителна агенция „Главна инспекция по труда“ (ИАГИТ), прецизиране и актуализиране на функциите на отделни административни звена в съответствие с действащата нормативна уредба.
[bookmark: _GoBack]С предлаганите промени се предвижда намаляване на общата щатна численост на агенцията от 650 на 600 щатни бройки, което ще се осъществи чрез вътрешна реорганизация на специализираната администрация и съкращаване на трайно незаети длъжности. Намаляването на числеността на Изпълнителна агенция „Главна инспекция по труда“ с 50 щатни бройки няма да доведе до нарушаване на контролната дейност на институцията за спазването на трудовото законодателство и на законовите изисквания за здравословни и безопасни условия на труд. Промяната е в изпълнениe на структурните мерки на правителството за ефективност в публичния сектор и на хоризонталните мерки за ограничаване на разходите за персонал. 
С проекта на акт се актуализират и прецизират текстове, касаещи правомощията на изпълнителния директор и на заместник изпълнителния директор на агенцията.
Предвижда се създаване на длъжност „служител по мрежова и информационна сигурност“, с оглед спазване на изискванията на Закона за киберсигурност и Наредбата за минималните изисквания за мрежова и информационна сигурност.
Чрез предлаганите с проекта на Постановление на Министерския съвет изменения и допълнения в Устройствения правилник на Изпълнителна агенция „Главна инспекция по труда“ ще се постигне по-ефективно разпределение на човешките ресурси, намаляване на административните разходи, оптимизиране на разходите за персонал и повишаване ефективността на административната дейност.


